CELEX: 32013D0315
Language: bg
Date: 2013-06-21 00:00:00
Title: 2013/315/ЕС: Решение на Съвета от 21 юни 2013 година за отмяна на Решение 2004/918/ЕО относно наличието на прекомерен дефицит в Унгария

26.6.2013   
            
            
               BG
            
            
               Официален вестник на Европейския съюз
            
            
               L 173/43
            
         РЕШЕНИЕ НА СЪВЕТА
   от 21 юни 2013 година
   за отмяна на Решение 2004/918/ЕО относно наличието на прекомерен дефицит в Унгария
   (2013/315/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 12 от него,
   като взе предвид препоръката на Европейската комисия,
   като има предвид, че:
   
               (1)
            
            
               На 5 юли 2004 г. в съответствие с член 104, параграф 6 от Договора за създаването на Европейската общност (ДЕО) Съветът реши с Решение 2004/918/ЕО (1), че в Унгария е налице прекомерен дефицит, и прие препоръка по член 104, параграф 7 ДЕО за прекратяване на ситуацията на прекомерен дефицит до края на 2008 г.
            
         
               (2)
            
            
               В съответствие с член 104, параграф 8 ДЕО на 18 януари 2005 г. Съветът установи, че Унгария не е предприела ефективни действия в отговор на неговата препоръка, и на 8 март 2005 г. прие друга препоръка по член 104, параграф 7 ДЕО, потвърждаваща 2008 г. като краен срок за коригиране на прекомерния дефицит. На 8 ноември 2005 г. Съветът реши, че Унгария за втори път не е спазила препоръката му по член 104, параграф 7 ДЕО. Поради това на 10 октомври 2006 г. той отправи към Унгария трета препоръка по член 104, параграф 7 ДЕО, с която срокът за коригиране на прекомерния дефицит бе удължен до 2009 г. На 7 юли 2009 г. Съветът стигна до заключението, че би могло да се приеме, че унгарските власти са предприели ефективни действия в отговор на препоръката на Съвета от октомври 2006 г., и в условията на голям икономически спад Съветът отправи преразгледана препоръка по член 104, параграф 7 ДЕО (наричана по-долу "препоръката на Съвета от 7 юли 2009 г."), като определи нов краен срок за коригиране на прекомерния дефицит, а именно 2011 г. На 27 януари 2010 г. Комисията заключи, че Унгария е предприела ефективни действия в отговор на препоръката на Съвета от 7 юли 2009 г., като Съветът се съгласи с това становище в заключенията си от 16 февруари 2010 г., но предупреди, че съществуват значителни рискове.
            
         
               (3)
            
            
               Съгласно разпоредбите на член 126, параграф 8 от Договора за функционирането на Европейския съюз (ДФЕС) на 24 януари 2012 г. Съветът реши, че Унгария не е предприела ефективни действия в отговор на препоръката на Съвета от юли 2009 г. в посочения в тази препоръка срок. Макар че референтната стойност за дефицита по Договора от 3 % от БВП е спазена през 2011 г., този резултат не се дължи на структурна и устойчива корекция, а на значителни еднократни приходи. Едновременно с това бе отчетено и влошаване на структурното бюджетно салдо с над 2 % от БВП както през 2010 г. и 2011 г. с натрупване, докато препоръчаното подобрение с натрупване бе 0,5 % от БВП. Освен това, въпреки че през 2012 г. властите прилагаха структурни мерки, които се очакваше значително да компенсират предходното влошаване, референтната стойност от 3 % от БВП по Договора щеше да бъде спазена и през 2012 г. отново само благодарение на еднократните мерки в размер на близо 1 % от БВП и щеше бъде надвишена през 2013 г.
            
         
               (4)
            
            
               На 13 март 2012 г. Съветът прие нова препоръка за Унгария в съответствие с член 126, параграф 7 ДФЕС (наричана по-долу "препоръката на Съвета от 13 март 2012 г.") за преодоляване на прекомерния дефицит до 2012 г. От унгарските власти бе поискано по-конкретно да предприемат следните действия: i) да преодолеят прекомерния дефицит до 2012 г. по надежден и устойчив начин; ii) да подобрят допълнително бюджетното салдо с поне ½ % от БВП, за да гарантират изпълнението на целта за дефицит от 2,5% от БВП за 2012 г.; и iii) да вземат допълнителни мерки от структурен характер, за да се гарантира, че дефицитът през 2013 г. ще се запази значително под прага от 3 % от БВП. Същевременно бе препоръчано възможно най-бързо да бъде осигурена тенденция към намаляване на съотношението на брутния държавен дълг към БВП, за да се постигне достатъчен напредък към изпълнението на индикативното намаление на дълга. Освен това оздравяването на бюджета трябваше да бъде подкрепено и от предложените подобрения на рамката за фискално управление. Съветът определи 13 септември 2012 г. като краен срок за предприемане на ефективни действия от унгарското правителство. Също така на 13 март 2012 г. Съветът реши (2) да спре част от бюджетните кредити за поети задължения по Кохезионния фонд за 2013 г. за Унгария.
            
         
               (5)
            
            
               На 30 май 2012 г. въз основа на програмата за конвергенция за периода 2011 — 2015 г. и допълнителните уточнения за мерките за икономии Комисията заключи, че Унгария е предприела ефективни действия за коригиране на прекомерния дефицит. По-специално, очакваше се бюджетният дефицит да достигне 2,5 % от БВП през 2012 г. и да се запази значително под референтната стойност по Договора от 3 % от БВП през 2013 г., както бе препоръчано в препоръката на Съвета от 13 март 2012 г. Освен това бе признато, че е постигнат известен напредък в подобряването на рамката за фискално управление, въпреки че в тази област общият напредък би могъл да бъде определен като бавен. При тези условия на 22 юни 2012 г. Съветът, по предложение на Комисията от 30 май 2012 г., прие Решение за изпълнение 2012/323/ЕС (3) за отмяна на спирането на бюджетните кредити за поети задължения по Кохезионния фонд.
            
         
               (6)
            
            
               В съответствие с член 4 от приложения към Договорите Протокол относно процедурата при прекомерен дефицит Комисията предоставя данните за провеждането на процедурата. Като част от прилагането на посочения протокол държавите членки трябва да предоставят данни за бюджетния си дефицит и държавния си дълг, както и за други свързани с тях показатели два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (4).
            
         
               (7)
            
            
               Когато преценява дали дадено решение за наличие на прекомерен дефицит да се отмени, Съветът трябва да вземе решение въз основа на предоставените данни. Освен това дадено решение за наличие на прекомерен дефицит следва да се отмени само ако прогнозите на Комисията сочат, че дефицитът няма да превиши референтната стойност от 3 % от БВП в рамките на прогнозния период.
            
         
               (8)
            
            
               Въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009 след изпращането от Унгария на данните преди 1 април 2013 г., въз основа на прогнозата на службите на Комисията от пролетта на 2013 г. и на оценката на допълнителните корективни мерки, приети на 13 май 2013 г. с правителствен указ, се налагат следните заключения:
               
                           —
                        
                        
                           през 2012 г. благодарение на значителната фискална консолидация бюджетният дефицит достигна 1,9 % от БВП. Това се дължеше и на еднократните приходи в размер на ¾ % от БВП, включително на по-високите от заложеното в бюджета еднократни приходи от 0,2 % от БВП, свързани с допълнителното прехвърляне на активи от частния към обществения пенсионноосигурителен стълб. В приетия бюджет за 2012 г. бе заложена цел за дефицит от 2,5 % от БВП при растеж от 0,5 %. В бюджета бе предвиден извънреден резерв от 1,1 % от БВП и множество мерки за консолидация, по-конкретно: i) мерки за увеличаване на приходите в размер на около 1¾ % от БВП, включително повишение на косвените данъци и социалноосигурителните вноски; ii) структурни мерки по отношение на разходите в размер на ¾ % от БВП, например преразглеждане на социалните плащания; iii) икономии на разходи в размер на ¼ % от БВП в публичния сектор, включително замразяване на номиналните заплати в повечето сектори. За да противодейства на постоянно влошаващите се перспективи за растежа, правителството прие два основни пакета от допълнителни корективни мерки през април и октомври 2012 г. (в размер общо 0,7 % от БВП), включващи главно допълнителни съкращения на средствата за бюджетните институции; около половината от тези мерки бяха изпълнени. Освен това салдото на бюджета на подсектор „Местно управление“ се подобри с около 0,7 % от БВП в сравнение с предвиденото в бюджета, главно поради ниските им инвестиции.
                           В контекста на Доклада за напредъка по процедурата при прекомерен дефицит от октомври 2012 г. официалната цел за дефицита бе променена от 2,5 % на 2,7 % от БВП. Като цяло ефективно изпълнените корективни мерки за около 3 % от БВП, приети от централно управление, и подобрението на салдото на бюджета на сектора на местното управление в крайна сметка доведоха до дефицит от 1,9 % от БВП, т.е. първоначалната цел за дефицита бе преизпълнена с около 0,6 % от БВП. Извънредните бюджетни резерви бяха активирани в противовес на неизпълнението на бюджетните приходи и разходи, отчасти дължащо се на по-лошата от очакваното макроикономическа среда;
                        
                     
                           —
                        
                        
                           програмата за конвергенция за 2012 — 2016 г. предвижда бюджетният дефицит да остане на равнище 2,7 % от БВП както през 2013 г., така и през 2014 г. Според прогнозата на службите на Комисията от пролетта на 2013 г. обаче дефицитът ще бъде 3,0 % от БВП през 2013 г. и 3,3 % от БВП през 2014 г., което предполага, че прекомерният дефицит не е трайно преодолян. На 13 май 2013 г., след обявяването на прогнозата на службите на Комисията от пролетта на 2013 г., правителството прие още корективни мерки с брутен размер от около 0,3 % от БВП за 2013 г. и 0,7 % от БВП за 2014 г. Според актуализирания фискален анализ на службите на Комисията, в който се отчита нетният ефект за намалението на дефицита от тези допълнителни корективни мерки, дефицитът ще бъде съответно 2,7 % от БВП и 2,9 % от БВП през 2013 и 2014 г. Следователно се очаква през прогнозния период дефицитът да се задържи под референтната стойност по Договора от 3 % от БВП през прогнозния период по прогнозата на службите на Комисията от пролетта на 2013 г. Освен това според прогнозата на службите на Комисията коригираното спрямо фазата на икономическия цикъл бюджетно салдо минус еднократните и другите временни мерки ще бъде -¾ % и -1½ % от БВП съответно през 2013 и 2014 г. и следователно ще съответства на средносрочната бюджетна цел на Унгария в размер на -1,7 % от БВП;
                        
                     
                           —
                        
                        
                           съотношението на дълга към БВП намаля след върховото равнище от близо 82 % през 2010 г. до 79,2 % през 2012 г. благодарение на големите еднократни капиталови трансфери, свързани с отмяната на задължителното пенсионно осигуряване в частен фонд, и на редица мерки за консолидация. Според програмата за конвергенция съотношението на дълга към БВП ще продължи да намалява, съответно до 78,1 % през 2013 г. и 77,2 % през 2014 г., като след това тенденцията към намаление ще се запази. Дори след отчитането на ефекта от новите корективни мерки, приети на 13 май 2013 г., Комисията предвижда съотношението на дълга към БВП да бъде по-високо с около 1 процентен пункт през 2013 и 2014 г.
                        
                     
         
               (9)
            
            
               Що се отнася до фискалното управление, Съветът поиска от унгарските власти да създадат наистина задължителна средносрочна фискална рамка и да повиши компетентността на Фискалния съвет за извършване на анализи във връзка с неговото право на вето върху годишния бюджет. В програмата за конвергенция за 2012 — 2016 г. е обявено намерението за постигане на напредък в тази област през есента на 2013 г. Напредъкът ще продължи да бъде строго наблюдаван в рамките на европейския семестър.
            
         
               (10)
            
            
               От 2013 г. насам, т.е. годината след коригирането на прекомерния дефицит, Унгария следва да поддържа фискална позиция, съобразена със средносрочната бюджетна цел, включително като спазва индикативния размер на разходите, и да постигне достатъчен напредък при спазването на критерия за дълга по член 2, параграф 1а от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (5).
            
         
               (11)
            
            
               Съгласно член 126, параграф 12 ДФЕС решението на Съвета за наличието на прекомерен дефицит се отменя, когато по мнение на Съвета прекомерният дефицит в съответната държава членка е бил коригиран.
            
         
               (12)
            
            
               Съветът смята, че прекомерният бюджетен дефицит в Унгария е бил коригиран, поради което Решение 2004/918/ЕО следва да бъде отменено,
            
         ПРИЕ НАСТОЯЩОТО РЕШЕНИЕ:
   Член 1
   От направената цялостната оценка е видно, че прекомерният бюджетен дефицит в Унгария е коригиран.
   Член 2
   Решение 2004/918/ЕО се отменя.
   Член 3
   Адресат на настоящото решение е Унгария.
   
      Съставено в Люксембург на 21 юни 2013 година.
      
         
            За Съвета
         
         
            Председател
         
         M. NOONAN
      
   
   
      (1)  ОВ L 389, 30.12.2004 г., стр. 27.
   
      (2)  Решение за изпълнение 2012/156/ЕС на Съвета от 13 март 2012 г. за спиране на бюджетни задължения от Кохезионния фонд за Унгария, считано от 1 януари 2013 г. (ОВ L 78, 17.3.2012 г., стр. 19).
   
      (3)  ОВ L 165, 26.6.2012 г., стр. 46.
   
      (4)  ОВ L 145, 10.6.2009 г., стр. 1.
   
      (5)  ОВ L 209, 2.8.1997 г., стр. 6.